युरो २०२४ : स्पेनको तेस्रो जित, इटाली र क्रोएसियाको बराबरी
फेरान टोरेसले सुरुमै गरेको गोलको मद्दतले स्पेनले युरो २०२४ मा सोमबार अल्बानियालाई १–० ले हराएको छ । यस जितसँगै तीन पल्टको युरो च्याम्पियनले आफ्नो समूह बी का सबै तीनै खेल जितेको छ ।
काठमाडौँ — फेरान टोरेसले सुरुमै गरेको गोलको मद्दतले स्पेनले युरो २०२४ मा सोमबार अल्बानियालाई १–० ले हराएको छ । यस जितसँगै तीन पल्टको युरो च्याम्पियनले आफ्नो समूह बी का सबै तीनै खेल जितेको छ ।हारले अल्बानिया भने प्रतियोगिताबाट बाहिरिएको छ । बार्सिलोनाका विन्गर टोरेसले १३ औं मिनेटमा निर्णायक गोल गरे । स्पेनले दस खेलाडी परिवर्तन गर्दै अल्बानियाको सामना गरेको थियो ।समूहको अर्को खेलमा इटालीले क्रोएसियालाई १–१ को बराबरीमा रोक्दै नकआउट चरणको यात्रा निश्चित गरेको छ । डिफेन्डिङ च्याम्पियन पनि रहेको इटाली समूहका उप विजेता रह्यो र अब उसले नकआउट चरणमा स्विट्जरल्यान्डको सामना गर्नेछ । क्रोएसिया भने प्रतियोगिताबाट बाहिरिने स्थितिमा पुगेको छ ।क्रोएसियाले लुका मोडरिचको गोलले अग्रता लिएको थियो र त्यस स्थितिमा टिम अर्को चरण पुग्ने थियो । तर माटिया जाकागनीले खेलको अन्त्यतिर गोल गर्दै क्रोएसियालाई स्तब्ध पारेको हो । क्रोएसियासामु समूहको तेस्रो हुने टिममध्ये शीर्ष चारमा परेर अर्को चरणका लागि छनोट हुने सम्भावना भने कायम छ । तर यो अत्यन्त कमजोर रहेको छ । 